钦定古今图书集成/明伦汇编/交谊典/第030卷 > 《周礼》 > 《春官》
## 钦定古今图书集成/明伦汇编/交谊典/第030卷 > 《周礼》 > 《春官》

《大宗伯》“以九仪之命正邦国之位，六命赐官。”

〈注〉“王六命之卿”，赐官者，使得自置其臣，治家邑，如诸侯。〈订义〉郑锷曰：“王朝之卿六命，若封于大都、小都之地，得自置臣属治其家邑如诸侯，故得赐官。盖大夫不得具官，有地而得置官者，设一官以兼摄众事耳，故管仲官事不摄，孔子讥之。”